Krokoit

Krokoit (fröher ok Rootblieierz) is en roor vörkamend Mineral ut de Mineralklass vun de Chromaten (tohopen mit Sulfaten u. a.). Dat Mineral kristalliseert in’t monokline Kristallsystem mit de cheemsch Tohopensetten PbCrO4. Dorbi entstaht tomeist lange prismatsche nadelförmig Kristallen aver ok krustige Övertöög vun glannige organge bit rote Klöör.

Naam un Historie
De Naam Krokoit kummt von sien opfallig Klöör, de an de Klöör vun dröög Safranfadens denken lett. De Naam is vun dat greeksche Woort för Safran (crocus) afleidt.

As Mineral weer dat al för de Grünnen vun de International Mineralogical Association (IMA) begäng. Opdeckt weer dat toeerst 1766 bi Berezovsk in’n Ural. Sien Naam kreeg dat Mineral erst 1832 vun den franzööschen Mineraloog François Sulpice Beudant.

Vörkamen
Krokoit is en Sekundärmineral, dat sik dör Oxidatschoon ut Galenit (Bliegleem) in Stenen mit en lütten Andeel an Kieselsüür oder allgemeen dör Verweddern in chromhollig Blielagersteden billt.

Antofinnen is dat ünner annern in Tasmanien in Australien, Callenbarg in Düütschland oder Berezovsk/Ural in de Russ’schen Föderatschoon.

Verwennen
För de Verarbeiten as Smucksteen för den Hannel is Krokoit to week un dormit to fienföhlig. Mitünner warrt dat Mineral aver vun Sammlers in Eddelsteenform, tomeist in’n Treppensleep, slepen. Mitünner is Krokoit ok as Farvpigment bruukt worrn. Vun de tohopensetten is dat neemlich meist dat lieke as dat künstlich herstellte Chromgeel

 Literatur 
Edition Dörfler: Mineralien Enzyklopädie. Nebel Verlag, ISBN 3-89555-076-0
Stefan Weiß: Das große Lapis Mineralienverzeichnis. 4. Oplaag. Christian Weise Verlag, München 2002, ISBN 3-921656-17-6
Walter Schumann: Edelsteine und Schmucksteine. 13. Oplaag. BLV Verlags GmbH, 1976/1989, ISBN 3-405-16332-3

Weblenken
Mineralienatlas:Krokoit (Wiki)
Webmineral - Crocoite (engl.)
MinDat - crocoite (engl.)

Kategorie:Mineral